Ivan Henares

Si Ivan Anthony Henares (ipinanganak noong ika-6 ng Hulyo, 1979) ay isang Pilipinong tagapagtaguyod sa pagpapanatili ng mga pamanang pook, gurò sa turismo, at dalubhasa sa mga pamana ng Pilipinas. Kasalukuyan naglilingkod siya bilang Kalihim-Panlahat ng Pambansang Komisyon sa UNESCO ng Pilipinas, gayundin bilang Komisyoner ng Pambansang Komisyon para sa Kultura at mga Sining (NCCA). 

 Edukasyon 
May hawak si Henares na Batsilyer ng Sining sa Ekonomiks, Master ng Pangasiwaan sa Negosyo, at Diploma sa Pagpaplanong Urbano at Panrehiyon mula sa Unibersidad ng Pilipinas, Diliman. Nakuha niya noong 2021 ang kaniyang PhD sa Pangasiwaan sa Ospitalidad at Turismo, pati na ang Katibayan ng Pagtatapos sa Patakarang Pangkalikasan mula sa Pamantasang Purdue. Noong 2023, natapos niya ang isang Ehekutibong Katibayan ng Pagtatapos sa Arts Innovation mula sa Global Leaders Institute na nakahimpil sa Washington, DC.

 Adbokasiya sa pamana 
Sinimulan ni Ivan Henares ang kaniyang unang trabaho sa pagpapanatili ng pamana sa San Fernando, Pampanga kung saang sinimulan niya ang "Preserving Heritage for Progress Program" noong 2001. Naging kasapi siya ng Lupon ng mga Katiwala ng Samahan ng Pagpapanatili ng Pamana (Heritage Conservation Society) noong 2006, kung saan nagsilbi siya bilang Pangalawang Pangulo at Pangulo, at kasalukuyang Tagapangulo. Kasalukuyang nakaupo si Henares sa Lupon ng mga Komisyoner ng NCCA bilang pinuno ng Subcommission on Cultural Heritage. Humawak si Henares ng iba pang mga mahahalagang tungkulin sa mga organisasyong pangkultura, tulad ng Tagapangulo ng Southeast Asian Cultural Heritage Alliance, at ​Pangulo ng Pandaigdigang Komite sa Pangkulturang Turismo (ICTC) ng Pandaigdigang Sanggunian sa mga Bantayog at Pook (ICOMOS).

 Mga sanggunian 

 Mga panlabas na link 
 Bibliograpikong Impormasyon
 UP alumni awardees
 ICOMOS
 TOYM

Kategorya:Nabubuhay na mga tao
Kategorya:Ipinanganak noong 1979
Kategorya:Mga sining sa Pilipinas